काठमाडौँ, २९ चैत । सर्वोच्च अदालतले कतारका लागि नेपाली राजदूत मायाकुमारी शर्मालाई फिर्ता बोलाउन गरेको निर्णय सदर गरेको छ ।
प्रधानन्यायाधीश रामकुमारप्रसाद साह र ओमप्रकाश मिश्रको संयुक्त इजलासले राजदूत शर्माले सरकारी निर्णयविरुद्ध दायर गर्नुभएको रिटलाई आज खारेज गरेको हो ।
तत्कालीन राजदूत शर्माले पदीय मर्यादाविपरीत अभिव्यक्ति दिएको भन्दै सरकारले उहाँलाई फिर्ता बोलाएको थियो । उहाँले २०७० साल असोज १४ गते सरकारी निर्णयविरुद्ध मुद्दा दायर गर्नुभएको थियो ।
एकीकृत नेकपा (माओवादी) नेतृत्वको सरकारले २०६८ साल चैत २२ गते डा शर्मालाई कतारका लागि नेपाली राजदूत नियुक्त गरेको थियो । अन्तरिम मन्त्रिपरिषद्का अध्यक्ष खिलराज रेग्मी नेतृत्वको सरकारले २०७० साल असोज १० गते उहाँलाई फिर्ता बेलाएको थियो । रासस
सिन्धुलीमाढी, वैशाख २९ गते । सिन्धुली जिल्लामा मङ्गलबार भएको भूकम्पमा परी दुई जनाको मृत्यु भएको छ । अन्य दुई जना प्रहरीसहित दुई दर्जनभन्दा बढी व्यक्ति घाइते भएका छन् ।
भूकम्प भएको बेला आफ्नै घरले थिचेर नेत्रकाली गाविस–८ निवासी मानबहादुर वाईवाको मृत्यु भएको छ भने जङ्गलमा बाख्रा चराउन गएका बेला पहिरोमा परी मझुवा गाविस–३ निवासी ३६ वर्षीय ईश्वरी खतिवडाको मृत्यु भएको जिल्ला प्रहरी कार्यालयले जनाएको छ ।
कार्यालयका अनुसार यो सहित सिन्धुली जिल्लामा भूकम्पमा परी ज्यान गुमाउनेको सङ्ख्या १३ पुगेको छ । यस अघि वैशाख १२ गतेको भूकम्पमा परी नौ जनाको र उपचारका क्रममा दुई जनाको ज्यान गएको थियो ।
मङ्गलबार भएको भूकम्पमा २५ जनाभन्दा बढी घाइते भएका र सबैको अवस्था सामान्य रहेको प्रहरी नायब उपरिक्षक श्यामकुमार महतोले जानकारी दिनुभयो ।
घाइतेहरूको जिल्ला अस्पतालमा उपचार भइरहेको छ । भूकम्पका कारण थुप्रै घर भत्किएर क्षति भएको र भत्किएको घरको विवरण सङ्कलन भई नसकेको उहाँले बताउनुभयो ।
सिन्धुली जिल्लामा भूकम्पबाट कमलामाई नगरपालिका सहित मझुवा, कुशेश्वर दुम्जा, झाँगाझोली रातमाटा, पुरानो झाँगाझोली, शीतलपाटी, भीमेश्वर लगायतका दुई दर्जनभन्दा बढी गाविसका अधिकांश घर भत्किएर क्षति पुगेको प्रारम्भिक अनुमान गरिएको प्रहरीले जनाएको छ ।
गत वैशाख १२ गतेको भूकम्पबाट चर्किएका घरहरू मङ्गलबार भएको भूकम्पबाट भत्किएर बढी क्षति भएको स्थानीय बासिन्दाको भनाइ छ । भूकम्पका कारण जिल्लाको जनजीवन पुनः त्रासदीपूर्ण बनेको छ ।
दुम्जा गाविसमा रहेको कुशेश्वर महादेवको मूल मन्दिर र पाटी चर्किएर ढल्ने अवस्थामा पुगेको स्थानीय बासिन्दाले जनाएको छ ।
भूकम्पका कारण बीपी राजमार्गको बारा र पिपलभञ्ज्याङमा सडक भासिएर क्षति पुगेको प्रहरी नायब उपरिक्षक महतोले जानकारी दिनुभयो । यातायात भने अबरुद्ध नभएको उहाँको भनाइ छ ।
भूकम्पकै कारण जिल्लाका विभिन्न भागमा घर भत्किएर सयौँ पशु मरेको बताइएको छ । यस अघि भूकम्पका कारण जिल्लामा २८ हजार २२५ वटा घर भत्किएर क्षति भएको थियो ।